Source: https://borsodihir.hu/helyben-jaro/2019/10/osszesen-16-es-fel-ev-borton-egy-kikenyszeritett-kezcsokert-ozdon
Timestamp: 2020-07-14 04:17:30
Document Index: 5352246

Matched Legal Cases: ['bíróság\n', 'bíróság ', 'bíróság ', 'bíróság ', 'bíróság ', 'bíróság ']

Összesen 16 és fél év börtön egy kikényszerített kézcsókért Ózdon - borsodihir.hu
Helyben járóbíróságÓzdítéletÓzdi Járásbíróság
2019.10.02. 18:35
A három férfi útonállók módjára viselkedett.
Az Ózdi Járásbíróság október 2-án ítéletet hozott annak a három férfinak az ügyében, akik útonállók módjára támadtak meg Ózdon egy hat fős, fiatalokból álló társaságot.
A bíróság által megállapított tényállás szerint 2018. március 29-én, 22 óra körüli időben a két felnőtt- és a fiatalkorú vádlott Ózd egyik forgalmas utcáján találkozott össze a sértettekkel, akiktől cigarettát kértek. Mivel a fiatalok nem tudtak adni, a három férfi azonnal fenyegetni és lökdösni kezdte őket. A vádlottak ezt követően egy kevésbé forgalmas utcába vitték a sértetteket, ahol átkutatták zsebeiket és elvették a náluk lévő értékeket: mobiltelefonjaikat, illetve egy bluetooth hangszórót.
A vádlottak a zsákmány szétosztása után sem engedték el a sértetteket, akik hiába próbálták visszakérni az elvett tárgyakat, válaszként tovább lökdösték, sőt a III. rendű vádlott még fel is pofozta őket.
A három férfi csak azt követően engedett el két sértettet, miután az I. rendű vádlott egyiküket arra kényszerítette, hogy csókolja meg a III. rendű vádlott kezét.
A szabadon engedett sértettek azonnal segítséget kértek egy, a közelben található szórakozóhelyről, ahonnan többen is a foglyul ejtett sértettek keresésére indultak. A vádlottak azonban velük szemben is agresszíven léptek föl, így nem tudták megakadályozni, hogy elmeneküljenek a helyszínről.
A három férfit még aznap este a rendőrség fogta el.
A járásbíróság csoportosan elkövetett rablás, rablás kísérlete és személyi szabadság megsértése miatt mondta ki bűnösnek mindhárom vádlottat, továbbá az elkövetésben vezető szerepet betöltő I. rendű vádlottat garázdaság elkövetése miatt is.
Mindezek elkövetéséért a járásbíróság az I. rendű vádlottat 7 év fegyházbüntetésre és 7 év közügyektől eltiltásra, a II. rendű vádlottat 3 év 6 hónap fiatalkorúak börtönbüntetésére és 3 év közügyektől eltiltásra, míg a III. rendű vádlottat 6 év fegyházbüntetésre és 6 év közügyektől eltiltásra ítélte.
A bíróság ítélete ellen a vádlottak a büntetés enyhítése érdekében nyújtottak be fellebbezést, míg az ügyész 3 nap gondolkodási időt tartott fenn nyilatkozata megtételére.
Az ügy a Miskolci Törvényszéken folytatódik.
bíróságÓzdítéletÓzdi Járásbíróság